ཕྱི་ལོ་༡༩༥༩ལོར་བོད་ཀྱི་རྒྱལ་ས་ལྷ་ས་དགྱ་དམག་གིས་བཟུང་ཞིང་༧གོང་ས་སྐྱབས་མགོན་ཆེན་པོ་མཆོག་གི་བཞུགས་ཤག་ཕོ་བྲང་ནོར་བུ་གླིང་གར་མེ་སྒྱོགས་བརྒྱབ་པས།༧གོང་ས་མཆོག་སྐུ་འཁོར་ལྷན་རྒྱས་གཙོས་པའི་བོད་མི་གང་མང་ཞིག་དགྱ་དམར་གྱི་མེ་མདས་དེད་དེ་རྒྱ་གར་ལ་སྐྱབས་བཅོལ་དུ་ཕེབས་དགོས་བྱུང་བའི་ཁྲག་དྲི་བྲོ་བའི་ལོ་རྒྱུས་དེ་ད་དུང་མ་ཡལ་པར་གནས་ཡོད་པ་མ་མཐོང་ངམ།ད་དུང་བོད་ཁུལ་གྱི་དགོན་སྡེ་ཁག་གཏོར་བཅོམ་དང་ཕ་མེས་རིང་གི་རྒྱུ་དངོས་རྟ་ནོར་ལུག་གསུམ་གཙོས་པའི་རིན་ཐང་གཞད་དུ་མེད་པའི་གནའ་རྫས་རྩ་ཆེན་གྲངས་ཀྱིས་མི་ལང་པ་བཙན་འཕྲོག་བྱས་མྱོང་བ་བརྗེད་སྲིད་དམ།སྤྱིར་ན་ང་ཚོ་སྐྱབས་བཅོལ་ལ་སླེབས་ནས་ཅིས་ཀྱང་བསྒྲུབ་དགོས་པའི་འགན་ཁུར་ནི་མི་རིགས་མ་ཉམས་རྒྱུན་འཛིན་དང་ཆོས་དང་རིག་གཞུང་མ་ཉམས་རྒྱུན་འཛིན།བོད་ཀྱི་རྒྱལ་ཁབ་སླར་གསོ།བོད་ཀྱི་ཡ་ང་བའི་སྡུག་བསྔལ་འཛམ་གླིང་མི་མང་གི་མིག་ལམ་དུ་སྟོན་རྒྱུ་བཅས་ནི་གལ་ཆེན་རང་བཞིན་ཅན་ཡིན་པ་སྨྲོས་ཅི་དགོས།འོན་ཀྱང་བོད་ཀྱི་རིག་གཞུང་སྲུང་སྐྱོབ་དང་མི་རིགས་སྲུང་སྐྱོབ་གཉིས་ནི་ང་ཚོས་གཞིས་སྡོད་མི་དམངས་ལ་མིག་དཔེ་ལྟ་དགོས་པ་ཞིག་བྱུང་བཞིན་པ་དངོས་ཡོད་གནས་ཚུལ་རེད།རྒྱུ་མཚན་མང་ཡང་ཚིག་ཉོག་ལ་དོགས་ནས་བྲིས་མེད།གཞན་རང་གི་མེས་པོའི་རྒྱལ་ཁབ་སླར་གསོ་དང་གཞིས་ལུས་རྒྱ་ཆེ་མི་མང་ལ་དགྱ་གཞུང་གིས་ཁྲིམས་མེད་ལུགས་མེད་ཀྱིས་མནར་གཅོད་གཏོང་བཞིན་པ་དེ་རྒྱལ་སྤྱིའི་སྟེང་ཁྱབ་བསྒྲགས་བྱ་རྒྱུ་ནི་ང་ཚོའི་ལས་འགན་གཙོ་བོ་ཆགས་ཡོོད།ལྷག་པར་དུ་ཕྱི་མ་འདི་ང་ཚོས་ངེས་པར་དུ་བསྒྲུབ་དགོས་པ་ཞིག་རེད།དེས་ན་བོད་ནང་གི་སྡུག་བསྔལ་དང་བཙན་གནོན།མནར་གཅོད་སོགས་རྒྱལ་སྤྱིའི་མི་མང་གི་མིག་ལམ་དུ་སྐྱེལ་དགོས་ན་དགྱ་ནག་གི་དཔོན་རིགས་མཐོ་དམན་སུ་ཞིག་ཕྱི་རྒྱལ་ཁག་ལ་སླེབས་ན་དེ་ལ་ངོ་རྒོལ་དང་མི་འདོད་པའི་རྣམ་འགྱུར་སྟོན་དགོས་པ་ནི་དོན་དངོས་ཀྱི་བདེན་པ་མ་ཡིན་ནམ།འདི་ནི་བོད་དོན་ཁྱབ་བསྒྲགས་བྱེད་རྒྱུའི་གོ་སྐབས་བཟང་ཤོས་ཤིག་ཀྱང་ཡིན།ང་ཚོས་ཕྱོགས་གཅིག་ནས་དགྱ་དམར་གཞུང་གི་དཔོན་རིགས་ཚོར་དགའ་བསུ་བྱས།ཕྱོགས་གཅིག་ནས་རྒྱལ་སྤྱིའི་མི་དམངས་ལ་ང་ཚོར་རང་དབང་མེད།འགྲོ་བ་མིའི་ཐོབ་ཐང་མེདཅེས་བརྗོད་ན་སུ་ཞིག་གིས་ཡིད་ཆེས་བྱེད་ཀྱི་རེད།བྱིས་པ་ཞིག་གིས་ཀྱང་ཤེས་པའི་གནས་ལུགས་འདི་ཙམ་ཡང་སེམས་སུ་འཁོར་མི་ཐུབ་པ་ནི་ཅི་འདྲའི་བློ་ཕམ་དང་ཡིད་སེམས་སྐྱོ་དགོས་པ་ཞིག་མ་རེད་དམ།